Die saak teen dr. Jacques de Vos, wat van onetiese gedrag aangekla word, het Maandag in Kaapstad hervat.

De Vos, wat aangekla is van wangedrag nadat hy ŉ pasiënt glo geadviseer het dat haar ongebore baba ŉ mens is, het skuld ontken op die twee aanklagte teen hom.

De Vos se advokate het met die aanvang van die verhoor aangedui dat die Raad op Gesondheidsberoepe (RGB) steeds nie die inligting verskaf het wat nodig is vir De Vos om te pleit nie.

Die organisasie Doctors for Life, wat De Vos in die saak steun, sê die voorsitter van die RGB se tugkomitee het aangedui dat die komitee, na aanleiding van die aanklaer se versuim om die inligting te verstrek, weer wil kyk of die RGB te kwader trou optree.

De Vos het egter afstand gedoen van sy reg om te beweer dat die RGB te kwader trou optree, sodat die verhoor kan voortgaan. “Die rede hoekom hy van sy regte afstand gedoen het, is onder meer omdat na twee en ŉ half jaar se kwader trou deur diegene wat die saak teen hom dryf, die tyd aangebreek het vir die waarheid om uit te kom.”

Die verhoor het toe voortgegaan en De Vos het skuld ontken. Die verhoor sal op 2 April 2020 hervat.

Die tugkomitee het vroeër beslis dat twee van die vier klagte teen De Vos laat vaar word.

De Vos was ŉ intern by 2 Militêre Hospitaal in Kaapstad toe die hospitaal hom geskors het weens dié beweerde opmerking. Hy is sedert Julie 2017 gevolglik verbied om te praktiseer.

Die militêre hospitaal het intussen ook afgesien van sy vroeëre besluit om nie De Vos se internskapdokumente af te teken nie. Die hospitaal het die hangende tugsaak teen De Vos as ŉ rede hiervoor voorgehou.

De Vos se mediese loopbaan is nou al bykans twee jaar lank in die weegskaal. Sy verhoor is al telkemale uitgestel of herskeduleer, terwyl die aanklagte teen hom ook al verskeie kere aangepas is.

Sy regspan het vroeër onder meer aangevoer die vertragings maak die verhoor onbillik en dat die aanklagte teen hom onwettig is.